У току Априлског рата, 1941. године, налазио се на дужности водног официра противавионске одбране Сарајева, где је и био заробљен, али је, уз помоћ једног војника његове јединице, успео да се у Славонском Броду ослободи из заробљеништва и потом се вратио кући. Убрзо по доласку, повезао се са партијском организацијом у Херцег Новом и активно се укључио у припреме око организовања устанка. Највише је радио на прикупљању и сакривању оружја, али се ангажовао и на окупљању омладине. После напада Немачке на Совјетски Савез, 22. јуна, он и читава његова проодица су ступили у Народноослободилачку борбу. Њихова породична кућа, од тада је постала сигурна база за прихват и чување илегалаца.